Substația de Ambulanță Moldovița intră de joi în funcțiune. Primarul Iliesi: ”Este o mare realizare pentru Moldovița, o mare realizare pentru toată zona în care locuim”
Substația de Ambulanță Moldovița va fi inaugurată joi, 30 mai, începând cu ora 12.00 în prezența delegației Serviciului Județean de Ambulanță și ai reprezentanților Primăriei Moldovița. Primarul Traian Iliesi a declarat că substația, un proiect de suflet, care a început acum 2 ani, a fost amenajată în clădirea pusă la dispoziție de Primărie. ”După ce a primit toate avizele necesare din partea Ministerului Afacerilor Interne prin Departamentul pentru Situații de Urgență, din partea Ministerului Sănătății și a Direcției de Sănătate Publică, Substația de Ambulanță Moldovița își începe activitatea. Începând cu ora 11:00 vom primi ambulanța și cadrele medicale vor prezenta copiilor un curs de prim ajutor în sala de sport de lângă stadion iar la ora 12.00 va fi inaugurarea propriu-zisă”, a spus Iliesi. El a arătat că Moldovița va avea asistență medicală continuă, 24 ore din 24, patru echipaje medicale împreună cu personalul operativ și autosanitara de urgență vor fi prezente în comună. ”Dacă până acum ambulanța ajungea în Moldovița în 50 sau 60 minute, după plecarea de la Câmpulung Moldovenesc, aceasta va ajunge în 3 sau 5 minute, plecând din Moldovița. Este o mare realizare pentru Moldovița, o mare realizare pentru toată zona în care locuim. Aduc mulțumire tuturor celor care au muncit pentru realizarea acestui proiect, atât de important pentru noi toți!”, a declarat Traian Iliesi.